દલિત સમાજ માટે કાયદાની અને રાજકીય સત્તાની ઉપયોગિતાને સમજાવતાં ડૉ. બાબાસાહેબ આંબેડકર ‘જનતા’ પાક્ષિકના તા. ૧૧મી માર્ચ, ૧૯૩૩ના અંકમાં લખે છે કે, ‘જ્યારે શ્રીમંત લોકોને બીમારી આવે છે ત્યારે પૈસા ખર્ચીને પણ ઔષધોપચાર કરાવીને બરાબર થઈ જાય છે, પરંતુ ગરીબો માટે એક માત્ર કાયદાનો જ આશરો હોય છે. એવાં સઘળાં સુખો માટે કાયદો જરી છે. તેથી આપણે દરેક પ્રકારના કાયદા ઘડવાની શક્તિ સંપૂર્ણપણે પ્રાપ્ત કરવી પડશે.’ રાજકીય સત્તા હસ્તગત કરવાથી દલિત વર્ગોને કેવો ફાયદો થશે તે સમજાવતાં આગળ લખે છે કે, ‘તમારાં બાળકોને શિક્ષણ આપવા માટે આજે તમારી પાસે પૈસા નથી, પરંતુ જ્યારે કાયદા ઘડાશે ત્યારે તમારાં બાળકો માટે સારું થશે. તમારા પૈકીના ઘણા લોકો બેકાર છે. સર્વ લોકોને કામ આપવા માટે તથા સર્વ લોકોને શિક્ષણ આપવા માટે, સર્વ લોકોનું પોષણ કરવાનું સરકારનું કર્તવ્ય બની જશે. એવા એવા સઘળા કાયદા ઘડાશે પછી બેકારીથી વ્યગ્ર થઈને કોઈને ભૂખે મરવાનું રહેશે નહીં.’